Nordmenn i sikkerhet ringte til familiene i natt
- Det er med stor lettelse vi løpet av natten har mottatt nyheten om at to norske borgere er kommet fri fra gisselsituasjonen i In Amenas, sier utenriksminister Espen Barth Eide. Statoil hadde 17 ansatte ved gassanlegget i In Amenas da det ble angrepet onsdag morgen. 11 av dem er nå i sikkerhet, mens situasjonen fortsatt er uavklart for seks av dem. De gjenværende seks er alle nordmenn. VGDIREKTE:Få de siste oppdateringene! En av nordmennene som kom seg i sikkerhet i natt, er allerede flydd ut av Algerie. - Vi har sikker informasjon på at de er ute og en av dem er allerede transportert ut av amerikanske styrker og befinner seg nå på den store amerikanske flybasen i Ramstein i Tyskland. Den andre venter på transport ut av Algerie, sier Barth Eide. - Hvordan unnslapp de to nordmennene som nå er kommet i sikkerhet? - Det er nettopp ett av spørsmålene jeg forstår at blir stilt, men som det ikke er naturlig å svare på, fordi det kan sette gjenværende menneskers liv i fare, sier utenriksministeren. De to nordmennene som ble frigjort fikk snakke med familiene sine i natt. Alle de pårørende ble informert om situasjonen klokken 09.00. - Det er selvsagt veldig positive nyheter, men det er også en usikkerhet for dem som ikke har hørt noe om sine, sier Sissel Rinde, informasjonssjef i Statoil. Rinde vil ikke si hvem de to fikk snakke med i natt, eller hvor mange de snakket med. - Men de fikk høre stemmene til familien sin, sier hun.Det er ikke kjent hva som er tilstanden til de to nordmennene som i natt kom seg i sikkerhet. Utenriksministeren fortalte at personen som fortsatt befinner seg i Algerie får medisinsk behandling. Fredag skrev den franske avisen Le Point at en av gisseltakerne skal ha blitt kalt «nordmannen».Aftenposten siterte fredag kveld en anonym algerisk kilde som fortalte at en av gisseltakerne snakket et annet språk enn engelsk som de norske gislene skal ha forstått. Utenriksministeren fikk på pressekonferansen spørsmål om det er en nordmann blant gisseltakerne. - Vi har ingen indikasjoner på at det er tilfelle. Det jeg kan bekrefte er at det blant gisseltakerne har vært folk med ulike opprinnelse. Kompetente myndigheter jobber videre med å få klarhet i dette.Et norsk fly er lørdag formiddag på vei til In Amenas for å bistå den internasjonale luftbroen som evakuerer frigjorte gisler ut av landet. Et ombygd SAS-fly ble torsdag sendt mot Algerie for å hente ut norske og andre statsborgere. - SAS-flyet fikk i natt landingstillatelse, og vil komme til In Amenas i formiddag. Vi vil bidra til den omfattende poolen av transportfly som skal bringe personer ut av In Amenas, sier Barth Eide. Det er ikke klart hvor dette SAS-flyet skal fly etter at personer har blitt plukket opp i In Amenas. Den militære operasjonen i Algerie er fortsatt ikke avsluttet. - Vi bærer et håp om at operasjonen går mot en avslutning, sier Barth Eide. Konsernsjef Helge Lund fortalte på en pressekonferanse lørdag morgen at to ny av deres medarbeidere er bragt i sikkerhet. En av disse er allerede sendt med fly til Norge, mens den andre er i sikkerhet og Statoil håpet at den andre kunne sendes hjem i løpet av dagen. For seks nordmenn er situasjonen fortsatt uavklart.
Ytterligere to nordmenn er bragt i sikkerhet etter gisseldramaet i Algerie. En av dem er allerede på vei hjem.